أنطونيوس و كليوپاطرا

انطونيوس و كليوپاطرا () مسراحية طراجيدية ديال لكاتب لمسراحي النڭليزي ويليام شيكسپير. لمسراحية تعرضات لمرة اللولة ف 1607 ف لندن، و التيكست ديالها تّطبع و تّنشر ف 1623. لقصة ديال هاد لمسراحية مبنية على لقصة ديال كليوپاطرا السابعة و الجينيرال الروماني ماركوس انطونيوس كيما عاودها تّوارخي الروماني ليوناني پلوطارخوص. لاحدات لي مبازية عليها لقصة. بعد من لموت ديال يوليوس قيصر لي تقتل على غفلة، تلاتة من اهم لحكام ديال لامبراطورية الرومانية ؤكطاڤيوس، ليپيدوس و انطونيوس شدو لحكم ديال لامبراطورية الرومانية. كانت لقضية د مصر من اهم لقضايا السياسية لي كانت كتدور ف لامبراطورية، حتى ولاو كيخصصو ليها برامج خاصة ف لبرامج السياسية. [ص. 38] لحكام التلاتة فرقو لمهام بيناتهم باش يصلحو من لامبراطورية و يرجعو لمجد ديالهم. هنا انطونيوس خدا لقسم ديال الشرق باش يحسن من الظروف و يقوي لجيش لعسكري ديالو. [ص. 39] مصر فداك لوقت كانت من اهم لبلدان ف لامبراطورية و حتافضات ب لاستقلال ديالها، [ص. 56] داكشي علاش انطونيوس كان باغي يستدعي كليوپاطرا و ماشي غير هادشي، كان باغي يستجوبها على لاشاعات لي كانت كتدور بلي كليوپاطرا كانت كاتعاون الناس لي قتلو قيصر و ماعاونتش الامبراطورية و لعساكريا لي كانو كيتحاربو مع قيصر. [ص. 47] منين سمعات كليوپاطرا الدعوة، بغات تمشي تشوف انطونيوس حيت سمعات عليه بزاف د لحوايج زوينة و انه من احسن لحكام ف لعالم و ان اغلبية لحكام لاخرين كيتجاراو باش ياخدو الرضا ديالو. كليوپاطرا جمعات ڭاع الدهب لي عندها و لجاه و لهدايا و مشات باش تشوف انطونيوس و تردو ل جهتها و تحقق لمبتغى ديالها. ملي مشات كليوپاطرا ل عند انطونيوس، عرض عليها ل لعشا باش يتناقشو ف لامور، ولكن كليوپاطرا قالت بلي هو لي خاص يجي للطبلة ديالها و قالت بانه حسن يلا هو قبل الدعوة ديالها. الطبلة لي كانت موجدة كليوپاطرا، كلشي هدر عليها ڭاع لماعن كانو من الدهب لخالص و لجوهر و التوب من لحرير، كلشي نباهر من هاد الطبلة. كليوپاطرا انسيستات باش يجيو لغد ليه عاود تاني و داكشي لي حطات ف النهار التاني كان حسن بزاف من النهار اللول، انطونيوس حتى هو بغي يعرض عليها و يبهرها بشي عشا، ولكن لعشا ديالو مكان والو قدام ديالها حتى هو براسو عتارف بيها. فهاد العشاوات سولها انطونيوس علاش ماصيفطاتش لمساعدة ل لعساكريا ديال لامبراطورية باش تساعد ف لانتقام، وهي جاوبت بلي رسلات سفن باش تعاون، ولكن شداتهم لعاصفة و الريح و تهرسو و غرقو. [ص. 51] كليوپاطرا توالمات مع انطونيوس و خلاتو ديما يجي من جهتها، انطونيوس وقع ف لحب ديال كليوپاطرا من لجمال و الدكاء ديالها و مشى ل عندها ل لاسكندرية باش يبقا معاها. [ص. 52] هنا منين كان انطونيوس مشغول مع لحبيبة ديالو كليوپاطرا ف مصر، لفارسيين هجمو على الرومان من ڭاع الجوايه و ربحوهم. من ضمن الناس لي خلا انطونيوس بوحدهم مراتو ڤلڤيا و خوه لوكيوس انطونيوس. [ص. 58] الرومان لاموه حيت خلا لواجبات لي عليه ف لامبراطورية و مشى يعيش لحب ف لاسكندرية. انطونيوس كان خاصو يرجع بحالو باش يقدر يحل لمشاكل لي طارية تما. هنا جا لخبر ديال موت مرات انطونيوس ڤلڤيا، منين كليوپاطرا سمعات لخبر فرحات بزاف ولكن متماتش لفرحة ديالها منين سمعت بلي انطونيوس عاود تزوج. [ص. 60] انطونيوس كان مشغول مع مراتو الجديدة و لمهام ديالو باش يجرّي على لفارسيين ف لمدون الرومانية و مامشاش يشوف كليوپاطرا ل مدة سنين. انطونيوس ربح لحرب و قدر يجرّي على لفارسيين من لبلاد. رجع انطونيوس للشرق للمنطقة لي كان حاكمها، ولكن كان خاصو لفلوس باش يعاود يبني لبلاد. ڭاع لبلدان كانو مفلسين من غير مصر لي كانت معروفة ب لغنى و لفلوس لي عندها. [ص. 61] هنا انطونيوس دعا كليوپاطرا باش يتلاقى معاها. كليوپاطرا مشات تتلاقا انطونيوس و عتادر حيت خلّاها مدة طويلة و قاليها بلي الجواج من مراتو كان غير للسياسة. كليوپاطرا مفكراتش بزاف و تصالحات معاه. [ص. 63] انطونيوس عطاها بلاد تكون تحت التصرف ديالها و هي خلات ڭاع الثروات ديال مصر تكون تحت التصرف ديالو باش يحقق لمشروع ديالو. انطونيوس رجع مع كليوپاطرا و تزوجو و كان عندهم دراري و تطلق مع مراتو. [ص. 87] هادشي لي دار انطونيوس نتج عليه قطع لعلاقات ديالو مع لامبراطورية الرومانية، ؤكطاڤيوس كان معصب بزاف من هادشي لي دار انطونيوس و كان عارف بلي هادشي لي دار غينتج عليه حرب ما بينو و بين لامبراطورية الرومانية. [ص. 88] داكشي باش كان باغي يقوي الصورة ديالو ف الشرق و يكون عندو جيش مزيان باش يقدر يحارب ب لمساعدة ديال كليوپاطرا ب لجيش ديالها و لكنوز لي كتمتلك. كانت كليوپاطرا كتّيق فيه و كتشوف فيه احسن محارب و بلي يقدر يربح لحرب ضد ؤكطاڤيوس لعدو ديالهم بجوج. [ص. 89] ناضت لحرب ما بين انطونيوس و كليوپاطرا مع ؤكطاڤيوس و النتيجة ديال لحرب كانت لخسارة ديال انطونيوس و كليوپاطرا قدامو. منين شافو راسهم خسرو قررو يهربو من مكان لحرب. [ص. 114] انطونيوس حس باحساس خايب بزاف حيت خسر لحرب و خسر معاها السمعة ديالو وحتى لجيوش مشاو مع ؤكطاڤيوس ولا وحيد. كليوپاطرا بغات تدير ڭلسات مع ؤكطاڤيوس باش تتصالح معاه و تضمن الدولة ل ولادها، ولكن ؤكطاڤيوس مبغاش يقبل ب التعاون معاها. هنا كليوپاطرا بعتات برية بلي نتاحارت حيتاش كانت خايفة من لانتقام ديال ؤكطاڤيوس ولكن هادشي مكانش بالصح. [ص. 135] منين انطونيوس قرا لبرية ولا حزين و قرر ينتاحر حتى هو. [ص. 139] كليوپاطرا كان كيحساب ليها بهاد لعمل غادي ترضي ؤكطاڤيوس ولكن كانت غالطة، حيث ولات بحال خدامة و اسيرة عندو، [ص. 142] هنا كليوپاطرا قررات تنتاحر حتى هي. ؤكطاڤيوس كان فرحان حيت بقات ليه لامبراطورية الرومانية و حتى مصر بكل النفود و لجاه و لجيش ديالها. نفذ ؤكطاڤيوس لوصية ديال انطونيوس و لي كانت باش يدفنو انطونيوس و كليوپاطرا حدا بعضياتهم. [ص. 144]